Corona: >75000 siek, >2000 dood, 29 lande - RSGplus
Corona: >75000 siek, >2000 dood, 29 lande
19 Feb 2020: Passasiers wat in kwarantyn gehou is op die Diamond Princess buite die Yokohama-hawe in Japan, sal die skip vandag verlaat. Diegene wat 'n kamer gedeel het met 'n persoon wat positief getoets het vir die Covid-19 coronavirus, sal egter steeds aanboord moet bly. Mense op die passasierskip is op 3 Februarie met die skip se aankoms in Yokohama in kwarantyn geplaas. 'n Man op die skip wat in Hong Kong die skip verlaat het, het die virus opgedoen, waarna die Diamond Princess met sy aankoms in Japan afgesonder is. Meer as 540 mense op die skip het die virus opgedoen waarvan baie na hospitale oorgeplaas is. Intussen word berig dat nog eenduisend-749 nuwe gevalle aangemeld is asook 136 bykomende sterftes.
18 Feb 2020: 17 Feb 2020: Die totale aantal gevalle van COVID-19 staan op meer as 71 000, die sterftes op byna 1800 en die aantal mense wat herstel het, op meer as 11 000. Nuwe gevalle van die COVID-19-stam van die coronavirus toon weer 'n aansienlike styging in die Hubei-provinsie, nadat daar gister op 'n enkele dag 1900 mense positief vir die virus getoets het. Dit is 'n skerp styging nadat daar die afgelope dae 'n afname in nuwe gevalle was. Die dodetal weens die virus staan nou op meer as 1700 met meer as 70000 in China wat die virus het. Die siekte het reeds vyf lewens buite China geëis, met meer as 500 bevestigde gevalle.
Die aantal nuwe gevalle het tussen 12 en 13 Februarie met 'n faktor van 0.27 toegeneem, waar 'n syfer groter as 1 beteken die epidemie eksponensieel toeneem, maar minder as 1 dui daarop dat die epidemie-toename begin verstadig. Nul beteken geen nuwe gevalle nie, en dat die epidemie begin inplof.
n Tydlyn van die verspreiding van COVID-19. Lees meer op https://www.aljazeera.com/news/2020/02/cloneofcloneofcloneof200215224437270-20021623180-200218231013395.html
Op 12 Februarie 2020 was Afrika en Suid-Amerika nog vry van die nuwe Corona virus, ook bekend as die Wuhan virus. Meer as 70 mense in Suid-Afrika is al getoets vir die Corona virus, maar almal was tot dusver negatief.
Die inkubasietyd van aansteking tot simptome is sowat 10 tot 14 dae as dit van dier na mens oorgedra word, en sowat 1 tot 2 dae as dit van mens tot mens oorgedra word.
3 Feb 2020: Die hoof van die Wêreldgesondheidsorganisasie, Tedros Adhanom Ghebreyesus, het lande wat probeer om die verspreiding van die coronavirus hok te slaan, gevra om nie onnodig maatreëls in te stel wat kan inmeng met internasionale handel en mense wat reis nie. Hy het die beroep op die internasionale gemeenskap gedoen namate die ekonomiese uitwerking van die epidemie aan die lig kom. Ghebreyesus sê die virus kan uitgewis word mits alle lande saam werk. Die WGO wil veral steun vir lande met 'n swakker gesondheidsinfrastruktuur bekom en ook die ontwikkeling van entstowwe bespoedig. Hy sê sy versoek is waarskynlik te laat aangesien verskeie lande reeds vlugte na China gekanselleer het.
Die Chinese ambassadeur in Suid-Afrika, Lin Songtian, sê China is optimisties dat hy die verspreiding van die coronavirus na Afrikalande gaan bekamp. Dit volg op berigte van vermeende voorvalle van die virus in Ethiopië en Botswana. Songtian sê al die gevalle in Ethiopië is negatief nadat deeglike toetse op die pasiënte uitgevoer is. Meer as 360 mense is dood sedert die virus in die stad Wuhan uitgebreek het. Songtian sê hulle wag nog op die uitslae van die pasiënte wat in Botswana getoets is.Suid-Afrikaanse farmaseutiese maatskappye het mediese gesigmaskers ter waarde van meer as twee-komma-vyf miljoen rand aan China geskenk in reaksie op die uitbreking van die coronavirus. Die minister van internasionale betrekkinge, Naledi Pandor, sê die maskers is afgelewer by die kantoor van die Chinese ambassadeur in Suid-Afrika, Lin Songtian. Die dodelike virus het reeds die lewens van meer as 360 mense geëis en sowat 17-duisend mense wêreldwyd is besmet. Daar is nog geen geval in Suid-Afrika aangemeld nie. Pandor sê die Suid-Afrikaanse regering verwelkom die skenking deur die privaatsektor.
Gesondheidspersoneel in Hong Kong het intussen met 'n staking begin. Hulle eis dat die grens tussen Hongkong en die Chinese vasteland gesluit word om die verspreiding van die coronavirus te beperk. Die regering het so ver 10 van sy 13 grensposte gesluit. Vandag se staking sluit slegs nie-noodsaaklike mediese personeel in. Dokters en verpleërs gaan egter na verwagting môre by hulle aansluit. Daar is 15 bevestigde gevalle van die coronavirus in Hongkong. Gesondheidspersoneel sê die sluiting van die grens is die enigste manier om die gebied te beskerm. Die regering het tot dusver besoekers van die Chinese vasteland beperk, maar wil nie gehoor gee aan oproepe dat al die grensposte gesluit word nie.
29 Jan 2020: Die Duitse lugdiens, Lufthansa, het al sy eie vlugte en ook dié van Switserse en Oostenrykse lugdienste na en van China tot minstens 9 Februarie opgeskort weens kommer oor die coronavirus. Lufthansa sê vlugte na Hong Kong sal voortgesit word. Die drie lugdienste sal 'n laaste keer na hulle gewone bestemmings vlieg om passasiers die geleentheid te bied om beplande vlugte te haal en om bemanning terug te bring. Die virus wat sy oorsprong het in die stad Wuhan, het talle lugdienste gedwing om vlugte te kanselleer en maatskappye om reise na China uit te stel. Die amptelike dodetal in China staan op 132 en nuwe gevalle word dwarsoor die wêreld aangemeld.